Þessi mynd var tekin á höfuðborgarsvæðinni í lægðinni sem gekk yfir í síðustu viku . Vísir / vilhelm Enn ein lægðin gengur nú yfir landið og ekki er búist við að lægi fyrr en á morgun . Þá er von á hæglætisveðri næstu daga en önnur lægð er þó í kortunum á sunnudag . Enn er hættu - og óvissustig í gildi vegna snjóflóðahættu og búist er við því að fjöldi flóða hafi fallið til viðbótar við þau sem þegar hafa verið staðfest . Viðvaranir úr gildi strax í nótt Vegum hefur víða verið lokað eða þeir ófærir á Vesturlandi , Vestfjörðum og Norðurlandi . Þannig var Skutulsfjarðarbraut lokað klukkan 10 í kvöld og veginum um Eyrarhlíð var einnig lokað . Athugað verður með opnun beggja vega í fyrramálið , samkvæmt upplýsingum á vef Vegagerðarinnar . Þá er ófært á sunnanverðu Snæfellsnesi , Svínadal og Laxárdalsheiði auk þess sem vegurinn um Holtavörðuheiði er enn lokaður . Appelsínugul viðvörun á Norðurlandi vestra , Vestfjörðum og Breiðafirði er enn í gildi og gul viðvörun annars staðar á landinu nema á Suðurlandi og Austfjörðum . Veðrið mun ekki ganga alveg niður fyrr en eftir hádegi á morgun miðað við spár , þó að viðvaranir byrji að falla úr gildi strax í nótt . „ Það er jafn vindur upp í 20 - 28 metra á sekúndu á sunnanverðu Snæfellsnesinu til dæmis , og svipað víða á Vestfjörðum . Það er alveg mjög hvasst í þessum appelsínugulu [ viðvörunum ] en ekki jafnt hvasst í þeim gulu , “ segir Eiríkur Örn Jóhannesson , veðurfræðingur á Veðurstofu Íslands , í samtali við Vísi snemma á ellefta tímanum í kvöld . Þá detti í hæglætisveður víðast hvar á landinu , með stöku éljum , seinni partinn á morgun og annað kvöld . Nokkur bið ætti að vera eftir næstu lægð , í það minnsta miðað við nær stöðugan lægðagang síðustu daga . „ Það ætti núna að verða fremur gott vetrarveður fimmtudag , föstudag og laugardag , hægur vindur og stöku él , frost víðast hvar . Við fáum þarna allavega þrjá góða daga , en svo stefnir í næstu lægð á sunnudaginn . “ Bíða forvitin eftir því að kanna varnargarðana Hættustig er enn í gildi á Ísafirði vegna snjóflóðahættu og óvissustig er á öllum norðanverðum Vestfjörðum . Iðnaðarhúsnæði þar var rýmt í gær og gátu starfsmenn þar ekki sótt vinnu . Þá var íbúum á einum sveitabæ í Bolungarvík ráðlagt að dvelja á öruggari stað meðan ástandið varir . Snjóflóð féll síðdegis á veginn milli Ísafjarðar og Hnífsdals . Lítilli hópferðabifreið var ekið í jaðar flóðsins en engin slys urðu á fólki . Þá er einnig töluverð snjóflóðahætta á Austfjörðum . Trausti Jóhannesson snjóflóðasérfræðingur hjá Veðurstofu Íslands sagði í kvöldfréttum Stöðvar 2 að vænta mætti úrkomubakka í nótt og þá gæti úrkoma aukist um tíma , einkum á Vestfjörðum . Fregnir höfðu borist af a.m.k. þremur snjóflóðum á Vestfjörðum í dag , þar af einu í lón Reiðhjallavirkjunar . Þá hafi ekki verið gert ráð fyrir frekari rýmingu og staðan hafði ekki breyst nú á ellefta tímanum . „ En við eigum von á því að það séu miklu fleiri flóð sem fallið hafa á veginn og í grennd við byggðina og bíðum svolítið forvitin eftir því að vita hvort einhver flóðanna hafi fallið á varnargarðanna á Flateyri eða önnur varnarmannvirki sem hafa verið byggð , “ sagði Trausti . Enn geisar norðaustan stormur á Vestfjörðum með skafrenningi og éljagangi .